चोथे अंक इच कण्व ऋषि होर यात्रा दा परतोई औन्दे न। शकुन्तला दुष्यन्त दे ध्यान इच मग्न रौह्न्दी ऐ। इक रोज ओ इस बेसुधी इच दुर्वासा ऋषि दा स्वागत करना भुल्ली गेई। ऋषि श्राप देइयै दुरदे होए जे जेदे ध्यान इच तूं अतिथि दा सत्कार भुल्ली गेई एं ओ तुगी इयां गै भुल्ली जाग, जियां कोई पागल अपनी पैहलें आखी दी गल्ल भुल्ली जन्दा ऐ। सहेलियें ऐ सुनियै मसां मसां ऋषि गी ठण्डा कीता। माफी मंगी ते श्रापै च इन्ना संशोधन कराया जे राजा गी अपनी दित्ती दी नशानी गी दिक्खियै सारी गल्ल बात चेत्तै आई जाग ते ओह् शाकुन्तला गी पछानी लैग। कण्व ऋषि होरें गी शाकुन्तला दे गन्धर्व ब्याह दा पता लग्गी गेआ ते ओ ए बी समझी गे जे शकुन्तला दा पैर भारा होई गेदा ऐ। उनें सिक्ख मत्त देइयै ते गौतमी ते ऋषि कुमारें कन्ने उसी सौहरे घर भेजने दा बन्दोबस्त कीता। तपोवन दे देवतें ते रूक्खें बक्ख-बक्ख उपहार देइयै शकुन्तला गी विदेया कीता। आश्रम दे सारे नर, नारी ते पशु, पक्षी लता, बूटे नुहाड़े बजोगै गी अनुभव करियै रोन लगे। कण्व ऋषि होरें शकुन्तला गी समझाया जे पति घर जाइयै बड्डें बडैरें दी सेवा करना, पति कन्ने कदें रोहें होइयै नेईं बोलना, दास-दासीयें कन्ने मिट्ठा बोलना, उन्दे कशा चतुराई कन्ने कम्म लैना, घमण्ड नेईं करना। ए गुण होन तां सौहरा घर सुर्ग बनी जन्दा ऐ। घमण्डी इस्त्रियां बखैद पैदा करदियां न। प्रियंवदा ते अनसूया नै राजे दी ङूठी नुहाड़ी उंगली इच पाई ते समझाया जे राजा पछानने इच चिर ला तां ए नशानी दस्सेयां। उनें दुर्वासा दे श्रापै दी गल्ल शकुन्तला गी नेईं सुनाई।